A **Copa de Campións CONMEBOL–UEFA**, antes coñecida oficialmente como **Copa de Nacións de Europa/América do Sur**, e comunmente como **Copa Artemio Franchi**, é unha competición oficial de fútbol a partido único organizada pola CONMEBOL e a UEFA, e disputada polos gañadores da Copa América e da Eurocopa. Organizado cada catro anos, é o equivalente de seleccións á antiga Copa Intercontinental, que enfrontaba aos clubs campións de clubs de Europa e América do Sur. A competición celebrou as súas dúas primeiras edicións en 1985 e 1993, antes de ser suspendida durante case tres décadas. Foi recuperada en 2022, coa disputa da chamada Finalissima, tras chegar a un acordo a CONMEBOL e a UEFA.

Historia
--------

### Primeiras edicións e supresión

Creada en 1985 como a Copa de Nacións de Europa/América do Sur, tamén foi coñecida como a "Copa Artemio Franchi" debido ao trofeo da competición, que recibiu o nome do falecido Artemio Franchi, expresidente da UEFA que morreu nun accidente de tráfico en 1983. Foi organizado conxuntamente entre a CONMEBOL e a confederación europea, funcionando como unha supercopa intercontinental. Foi concibida como o equivalente en seleccións nacionais á Copa Intercontinental de clubs, disputada entre os gañadores da Copa de Europa/Liga de Campións da UEFA e da Copa Libertadores. Debía disputarse cada catro anos, alternando a sede entre Europa e América do Sur. Xogouse por primeira vez en 1985, entre a gañadora da Eurocopa de 1984, Francia, e a gañadora da Copa América 1983, Uruguai. Francia acolleu o partido no Parc des Princes de París e gañou 2-0, con goles de Dominique Rocheteau e José Touré. A edición de 1989 non chegou a disputarse, xa que a selección dos Países Baixos (gañadora da Eurocopa de 1988) e a do Uruguai (gañadora da Copa América 1987) non conseguiron acordar unha data para o partido. A seguinte edición tivo lugar en 1993 entre os gañadores da Copa América 1991, Arxentina, e os vencedores da Eurocopa de 1992, Dinamarca. A Arxentina acolleu o partido no Estadio José María Minella de Mar del Plata e gañou 5-4 na quenda de penaltis, despois de que na prórroga se mantivese o empate a un gol. A competición quedou suprimida despois de dita edición.

A Copa Artemio Franchi está considerada como a precursora da Copa do Rei Fahd/Copa Confederacións da FIFA, disputada por primeira vez en 1992 e organizada pola FIFA desde a súa terceira edición en 1997. A competición contaba cos campións dos campionatos continentais e da Copa do Mundo. Trala edición de 2017, a FIFA anunciou a eliminación do torneo.

### Recuperación

O 12 de febreiro de 2020, a UEFA e a CONMEBOL asinaron un novo memorando de entendemento, co obxectivo de mellorar a cooperación entre as dúas organizacións. Como parte do acordo, unha comisión mixta da UEFA e da CONMEBOL examinou a posibilidade de organizar partidos intercontinentais entre Europa e América do Sur, tanto para o fútbol masculino como para o feminino e entre varios grupos de idade. O 28 de setembro de 2021, a UEFA e a CONMEBOL confirmaron que os gañadores da Eurocopa e da Copa América se enfrontarían nun partido intercontinental, cun acordo que abarcaría inicialmente tres edicións a partir de 2022. O 15 de decembro de 2021, a UEFA e a CONMEBOL asinaron de novo un memorando de entendemento renovado ata 2028, que incluía disposicións específicas sobre a apertura dunha oficina conxunta en Londres e a posible organización de varios eventos de fútbol. Confirmouse que o partido tería lugar no estadio de Wembley de Londres o 1 de xuño de 2022. Ademais anunciouse que o novo nome da Copa Artemio Franchi sería "Copa de Campións CONMEBOL–UEFA".

A primeira edición do torneo na súa nova etapa foi coñecido como a Finalissima 2022 e enfrontou ao campión da Eurocopa 2020 (celebrada en 2021), Italia, e o gañador da Copa América 2021, a Arxentina, no estadio de Wembley de Londres, Inglaterra. A Arxentina gañou o partido por 3-0, facéndose co seu segundo título.

Edicións
--------

| Ano | Sede | Gañador | Resultado e estadio | Subcampión |
| --- | --- | --- | --- | --- |
| 1985 | Francia Francia | **Francia** | **2–0** Parc des Princes, París | Uruguai |
| 1993 |  Arxentina | **Arxentina** | **1–1** (pr.) (**5–4** pen.)Estadio José María Minella, Mar del Plata | Dinamarca |
| 2022 | Inglaterra Inglaterra | **Arxentina** | **3–0**Wembley, Londres | Italia |

Palmarés
--------

### Por selección

| Equipo | Gañador | Subcampión |
| --- | --- | --- |
|  Arxentina | 2 (1993, 2022) |  |
| Francia Francia | 1 (1985) |  |
| Uruguai Uruguai |  | 1 (1985) |
| Dinamarca Dinamarca |  | 1 (1993) |
| Italia Italia |  | 1 (2022) |

### Por confederación

| Confederación | Gañador | Subcampión |
| --- | --- | --- |
| CONMEBOL | 2 | 1 |
| UEFA | 1 | 2 |

Notas
-----

1. 1 2 3  "Finalissima 2022, Italy vs Argentina: Brand identity revealed". *UEFA* (en inglés). 22 de marzo de 2022. Consultado o 2 de xuño de 2022.
2. ↑  "Worldwide football network". *UEFA* (en inglés). 1 de xaneiro de 2011. Consultado o 3 de xuño de 2022.
3. 1 2  Carter, Jon (5 de xuño de 2009). "A troubled tournament looks forward" (en inglés). Arquivado dende o orixinal o 24 de febreiro de 2015. Consultado o 2 de xuño de 2022.
4. ↑  "Finalissima 2022, Italy vs Argentina: All you need to know". *UEFA* (en inglés). 1 de xuño de 2022. Consultado o 2 de xuño de 2022.
5. ↑  "UEFA. 60 years at the heart of football" (PDF). *UEFA* (en inglés). 2014. Consultado o 2 de xuño de 2022.
6. ↑  "Artemio Franchi honoured in Florence". *UEFA* (en inglés). 30 de xullo de 2008. Consultado o 3 de xuño de 2022.
7. ↑  "The story of the Confeds" (en inglés). 14 de xuño de 2013. Arquivado dende o orixinal o 23 de xullo de 2013. Consultado o 3 de xuño de 2022.
8. ↑  "Hace 20 años, Maradona ganaba su último título con la Selección" (en castelán). 24 de febreiro de 2013. Consultado o 3 de xuño de 2022.
9. ↑  "FIFA Council votes for the introduction of a revamped FIFA Club World Cup". *FIFA* (en inglés). 15 de marzo de 2019. Consultado o 2 de xuño de 2022.
10. ↑  "UEFA and CONMEBOL renew Memorandum of Understanding to enhance cooperation". *UEFA* (en inglés). 12 de febreiro de 2020. Consultado o 2 de xuño de 2022.
11. ↑  "UEFA and CONMEBOL renew and extend Memorandum of Understanding". *UEFA* (en inglés). 15 de decembro de 2021. Consultado o 2 de xuño de 2022.
12. ↑  "European and South American champions meet in ‘Finalissima’ Wembley showdown". *UEFA* (en inglés). 22 de marzo de 2022. Consultado o 2 de xuño de 2022.
13. ↑  "European and South American champions meet in ‘Finalissima’ Wembley showdown". *UEFA* (en inglés). 22 de marzo de 2022. Consultado o 2 de xuño de 2022.
14. ↑  Irigoyen, Juan I. (1 de xuño de 2022). "Argentina silencia a Italia en La Finalissima". *El País* (en castelán). Consultado o 2 de xuño de 2022.

Véxase tamén
------------

### Outros artigos

* Copa Confederacións da FIFA

### Ligazóns externas

* Sitio web oficial *(en inglés)*.
* Finalissima 2022 no sitio web da CONMEBOL *(en castelán)*.
* Copa Artemio Franchi Cup en RSSSF.com *(en inglés)*.